**Siseministri määruse „Siseministri määruste muutmine seoses dokumendiliigi lühendi muutmisega reisidokumendis“**

**eelnõu seletuskiri**

**1. Sissejuhatus**

**1.1. Sisukokkuvõte**

Eelnõu on välja töötatud, et tagada reisidokumenti kantavate andmete vastavus Rahvusvahelise Tsiviillennundusorganisatsiooni (edaspidi *ICAO*) spetsifikatsioonile. Määruste muudatused on tehnilised. Reisidokumenti kantavad andmed jäävad samaks, muudetakse üksnes reisidokumendi teisele leheküljele ja masinloetavale alale kantavat dokumendiliigi lühendit. Täpsemalt asendatakse dokumendiliigi ühekohaline lühend kahekohalise lühendiga. Kuna muudatus puudutab kõiki isikut tõendavate dokumentide seaduse alusel välja antavaid reisidokumente (Eesti kodaniku pass, meremehe teenistusraamat, välismaalase pass, ajutine reisidokument, pagulase reisidokument, meresõidutunnistus), on vaja ühetaolised muudatused teha kõigis eespool loetletud reisidokumendi vormi ja tehnilist kirjeldust puudutavates määrustes.

Eelnõuga muudetakse järgmisi siseministri määruseid:

1) 10. detsembri 2020. aasta määrus nr 44 „Ajutise reisidokumendi vorm, tehniline kirjeldus ja reisidokumenti kantavate andmete loetelu“ (edaspidi *määrus nr 44*);

2) 23. novembri 2020. aasta määrus nr 39 „Eesti kodaniku passi vorm, tehniline kirjeldus ja passi kantavate andmete loetelu“ (edaspidi *määrus nr 39*);

3) 03. detsembri 2020. aasta määrus nr 42 „Meremehe teenistusraamatu vorm, tehniline kirjeldus ja teenistusraamatusse kantavate andmete loetelu“ (edaspidi *määrus nr 42*);

4) 03. detsembri 2020. aasta määrus nr 41 „Meresõidutunnistuse vorm, tehniline kirjeldus ja sõidutunnistusele kantavate andmete loetelu“ (edaspidi *määrus nr 41*);

5) 10. detsembri 2020. aasta määrus nr 45 „Pagulase reisidokumendi vorm, tehniline kirjeldus ja reisidokumenti kantavate andmete loetelu“ (edaspidi *määrus nr 45*);

6) 10. detsembri 2020. aasta määrus nr 43 „Välismaalase passi vorm, tehniline kirjeldus ja passi kantavate andmete loetelu“ (edaspidi *määrus nr 43*).

**1.2. Ettevalmistaja**

Eelnõu ja seletuskirja on koostanud Siseministeeriumi nõunik Elen Kraavik (elen.kraavik@siseministeerium.ee). Eelnõu ja seletuskirja juriidilist kvaliteeti on kontrollinud Siseministeeriumi õigusnõunik Maret Saanküll (maret.saankyll@siseministeerium.ee). Eelnõu on keeleliselt toimetamata, keeletoimetus tehakse enne määruse kehtestamist.

**1.3. Märkused**

Eelnõuga muudetakse:

1) määrust nr 44 avaldamismärkega RT I, 03.12.2021, 19;

2) määrust nr 39 avaldamismärkega RT I, 03.12.2021, 13;

3) määrust nr 42 avaldamismärkega RT I, 03.12.2021, 17;

4) määrust nr 41 avaldamismärkega RT I, 03.12.2021, 14;

5) määrust nr 45 avaldamismärkega RT I, 03.12.2021, 20;

6) määrust nr 43 avaldamismärkega RT I, 03.12.2021, 18.

Eelnõu ei ole seotud Euroopa Liidu õiguse rakendamisega ega Vabariigi Valitsuse tegevusprogrammiga.

**2. Eelnõu sisu ja võrdlev analüüs**

Eelnõu koosneb seitsmest paragrahvist. Kuues esimeses paragrahvis tehakse samasisulised muudatused, seitsmes paragrahv sätestab määruse jõustumise. Määruste nr 44, 39, 42, 41, 45 ja 43 § 7 lõike 2 punktis 1 ja lõike 3 punktis 1 asendatakse dokumendiliigi ühekohaline lühend dokumendiliigi kahekohalise lühendiga. Nimetatud määruste § 7 lõige 2 punkt 1 sätestab, missugune dokumendiliigi lühend kantakse reisidokumendi teisele leheküljele, § 7 lõige 3 punkt 1 sätestab, missugune dokumendiliigi lühend kantakse ICAO spetsifikatsiooni Doc 9303 järgi reisidokumendi masinloetavale alale. Praegu kantakse dokumendiliigi lühend reisidokumenti ühekohalise koodina, kuid alates 01.01.2026 tuleb ICAO 9303 osa 4 kohaselt märkida reisidokumendis dokumendiliik kahekohalise koodiga järgmiselt:

|  |  |  |
| --- | --- | --- |
| **Dokumendi liik** | **Kehtiv dokumendi liik** | **Uus dokumendi liik** |
| Kodaniku pass, Meremehe teenistusraamat | P | PP |
| Välismaalase pass, Meresõidutunnistus | P | PT |
| Diplomaatiline pass | P | PD |
| Pagulase reisidokument | P | PR |
| Ajutine reisidokument | P | PE |

**3. Eelnõu vastavus Euroopa Liidu õigusele**

Eelnõu on kooskõlas Nõukogu 13. detsembri 2004. aasta määrusega (EÜ) nr 2252/2004 liikmesriikide poolt väljastatud passide ja reisidokumentide turvaelementide ja biomeetria standardite kohta[[1]](#footnote-1) ning Euroopa Liidu Nõukogu määrusega (EÜ) nr 444/2009, millega muudetakse nõukogu määrust (EÜ) nr 2252/2004 liikmesriikide väljastatud passide ja reisidokumentide turvaelementide ja biomeetria standardite kohta[[2]](#footnote-2).

**4. Määruse mõjud**

Eelnõus kavandatud muudatused on tehnilist laadi ja neil ei ole olulist mõju. Määruse kehtestamine ei muuda Politsei- ja Piirivalveameti menetluste käiku. Dokumendi kasutajad ei pea tegema lisatoiminguid ega andma riigile enda kohta lisaandmeid. Seni välja antud reisidokumendid kehtivad kuni nende kehtivusaja lõpuni.

**5. Määruse rakendamisega seotud tegevused, vajalikud kulud ja määruse rakendamise eeldatavad tulud**

Määruse rakendamine ei eelda lisategevusi ja sellega ei kaasne lisakulusid ega -tulusid. Lisaraha riigieelarvest ei taotleta.

**6. Määruse jõustumine**

Määrus jõustub 1. jaanuaril 2026, kuna samal kuupäeval jõustuvad ICAO nõuded, millega tuleb edaspidi reisidokumendis dokumendiliigi lühend kajastada kahekohalise koodiga. Lisaks peab dokumenditootja tegema määruse õigeaegseks rakendamiseks vajalikud infotehnoloogilised arendused.

**7. Eelnõu kooskõlastamine, huvirühmade kaasamine ja avalik konsultatsioon**

Eelnõu esitatakse eelnõude infosüsteemi (EIS) kaudu kooskõlastamiseks Välisministeeriumile, ja arvamuse avaldamiseks Politsei- ja Piirivalveametile.

1. Nõukogu 13. detsembri 2004. aasta määrus (EÜ) nr 2252/2004 liikmesriikide poolt väljastatud passide ja reisidokumentide turvaelementide ja biomeetria standardite kohta – [ELT L 385, 29.12.2004, lk 1–6](https://eur-lex.europa.eu/legal-content/ET/ALL/?uri=CELEX:32004R2252). [↑](#footnote-ref-1)
2. Euroopa Parlamendi ja nõukogu 28. mai 2009. aasta määrus (EÜ) nr 444/2009, millega muudetakse nõukogu määrust (EÜ) nr 2252/2004 liikmesriikide väljastatud passide ja reisidokumentide turvaelementide ja biomeetria standardite kohta. – [ELT L 142, 6.6.2009, lk 1–4](https://eur-lex.europa.eu/legal-content/ET/ALL/?uri=CELEX%3A32009R0444). [↑](#footnote-ref-2)